Íslenska karlalandsliðið í íshokkí vann Belgíu í lokaleik liðanna í B-riðli Annarrar? deildar Heimsmeistaramótsins í íshokkí í gær. Ísland vann alla fjóra leiki sína og kemst því upp úr riðlinum.
Leikur Íslands og Belgíu fór rólega af stað og staðan var enn 0-0 eftir fyrsta leikhluta. Í öðrum leikhluta komust Belgar í forystu. Ísland gerði hins vegar næstu tvö mörk og staðan því 2-1 íslenska liðinu í vil fyrir þriðja og síðasta leikhlutann. Axel Orogan gerði hins vegar þriðja mark Íslands þegar fimm mínútur lifðu leiks 3-1. Belgum tókst að laga stöðuna í 3-2 en það urðu lokatölur. Ísland endar því riðilinn með með fullt hús stiga og markatöluna 25-7 eftir glæsilega frammistöðu á heimavelli, og fer upp í A-riðil 2. deildar.
Valur lagði ríkjandi Íslandsmeistara Þórs frá Þorlákshöfn að velli, í öðrum leik undanúrslitaeinvígis úrvaldeildar karla í körfubolta, í gærkvöld 87-75. Valsarar eru því komnir í 2-0 í einvíginu og þurfa að vinna einn leik til viðbótar til að tryggja sér sæti í úrslitaeinvíginu.
Bayern Munchen er Þýskalandsmeistari í fótbolta karla. Bæjarar unnu Dortmund 3-1 í toppslag í gærkvöld. Þar með varð það ljóst að Dortmund myndi ekki ná Bayern að stigum þegar þrjár umferðir eru eftir. Bæjarar eru Þýskalandsmeistarar tíunda árið í röð, og í þrítugasta skipti í heildina. Þá tryggði Paris Sant Germain sér franska meistatitilinn í gær þegar liðið gerði 1-1 jafntefli við Lens. PSG er því Frakklandsmeistari þegar fimm umferðir eru eftir. Þetta er í níunda skiptið sem liðið vinnur titilinn.
Önnur umferð Bestu deildar karla í fótbolta fer af stað í dag með fjórum leikjum. Íslandsmeistarar Víkings fara á Akranes þar sem þeir mæta ÍA. Leiknir fær Stjörnuna í heimsókn og KA-menn fara til Vestmannaeyja og mæta þar heimamönnum í ÍBV. Í lokaleik dagsins fær Keflavík Val í heimsókn.
